
Bucuresti, 02.02.2008


Comunicat de Presa

Membrii Asociatiei Brokerilor au reconfirmat prin votul lor dat in data de 1 februarie 2008, in cadrul Adunarii Generale, pe domnul Dan Paul in functia de presedinte al organizatiei. Domnia sa va ocupa in continuare si functia de vicepresedinte al Bursei de Valori Bucuresti, conform statutului BVB care acorda de drept, presedintelui Asociatiei Brokerilor, un loc in Consiliul BVB.

Domnul Dan Paul a declarat « Piata de capital este importanta pentru Romania, iar o legislatie favorabila in acest domeniu, reducerea influentei factorului politic in constituirea si functionarea autoritatii de reglementare si supraveghere, reducerea costurilor de tranzactionare, restructurarea si reautorizarea pietei RASDAQ, intr-un segment al pietei reglementate – RASDAQ STAR si un sistem alternativ de tranzactionare constituie primele mele prioritati in acest nou mandat ».

Cu ocazia aceleiasi Adunari au fost reconfirmati ca membri in Consiliul Director doamna Mihaela Neagu si domnii: Nicolae Ghergus si Vergil Popescu. Brokerii au ales sa mai fie reprezentati in Consiliul Director si de catre domnul Iancu Stavrositu - presedinte al SSIF Interfinbrok Corporation.

Dupa incheierea Adunarii Generale, brokerii, membri ai Asociatiei Brokerilor, au avut ocazia sa afle care sunt modificarile codului BVB, aprobate de CNVM in vederea listarii Bancii Erste la Bucuresti, detalii tehnice in legatura cu tranzactionarea pe conturi globale, dar si privind modalitatile prin care se vor putea conecta direct la alte burse din lume sau cum se va deschide BVB accesului direct al membrilor acestor burse. Prezentarea a fost sustinuta de catre domnul Stere Farmache, presedintele Bursei de Valori Bucuresti.

Printre modificarile aduse Codului BVB se numara introducerea institutiei de market maker, a conturilor grup, a posibilitatii imprumuturilor si a vanzarii in lipsa a actiunilor. Toate aceste modificari sunt dedicate tranzactionarii actiunilor Erste la Bursa de Valori, intr-un program pilot.

